Helle Sjelle (KF), 2010-06-10:
I dag er så dagen, hvor vi andenbehandler lovforslaget, der lægger op til at forkorte dagpengeperioden fra 4 til 2 år.
Det er jo et forslag, der mildt sagt har været omdiskuteret, siden beskæftigelsesministeren fremsatte det for et par uger siden.
Mange har ønsket at give deres besyv med, og det synes jeg da er positivt.
Der har været fremført argumenter både for og imod at forkorte perioden, men jeg må også bare sige, at jeg ikke har hørt nogen rigtig gode argumenter imod en forkortelse af dagpengeperioden.
Venstrefløjen har som sædvanlig systematisk undgået at forholde sig til en række af de centrale argumenter i debatten, og derfor vil jeg benytte lejligheden i dag til at fremhæve tre af de væsentlige argumenter for en dagpengereform.
Det første gode argument er, at Arbejdsmarkedskommissionen, Det Økonomiske Råd og OECD alle har anbefalet lige akkurat den halvering af dagpengeperioden, som nu er ved at blive gennemført.
Hvorfor har de så det? kunne man selvfølgelig spørge.
Nej, selvfølgelig er det ikke det.
Eksperterne har anbefalet en halvering af perioden, fordi det er en reform af arbejdsmarkedet, som vil betyde, at flere danskere kommer i arbejde.
Hvis venstrefløjen stadig væk ikke vil anerkende, at eksperterne har ret, og at en halvering af perioden får flere i arbejde, så vil jeg henvise til Nyrups dagpengereformer i 1990'erne.
Dengang var der langt flere arbejdsløse, end tilfældet er i dag.
Alligevel havde Socialdemokratiet modet til at gennemføre de nødvendige reformer af både dagpenge og efterløn.
Det var vel at mærke reformer, som fik flere i arbejde.
Men i dag har Socialdemokratiet allieret sig med Socialistisk Folkeparti, og alle virksomme reformer er afblæst.
Ud over at eksperterne anbefaler en halvering af dagpengeperioden, er det også almindelig sund fornuft, at en kortere dagpengeperiode får den enkelte ledige til hurtigt at se sig om efter et nyt job.
Jeg ved godt, at venstrefløjen ikke giver meget for almindelig sund fornuft, men det får nu ikke os Konservative til at opgive den.
Sandheden er, at det bliver umuligt at opretholde velfærden i fremtiden, hvis vi ikke gennemfører reformer, der får flere i arbejde.
Det skyldes, at de store efterkrigsårgange i disse år er på vej på efterløn og pension, og at de unge årgange er langt, langt mindre.
Reformer bliver med andre ord uomgængelige i fremtiden.
Dagpengereformen er kun begyndelsen.
Det kan siges meget enkelt: Valget står mellem reformer og velfærdsforringelser.
Derfor er Socialdemokratiet og Socialistisk Folkepartis plan slet ingen plan.
Der er tale om tom tale og snakkende symbolpolitik.
De to partier ønsker ikke at udtale sig om, hvordan de kan få flere danskere til at arbejde en hel uge mere hvert eneste år.
Det kan jeg godt forstå at man ikke vil sige noget om, for det ved man ikke.
Og fagbevægelsen, som S og SF har deponeret deres beslutningskompetence og handlefrihed hos, er totalt splittet i spørgsmålet.
Det ser med andre ord sort ud for de to nyforlovede partiers plan, og forlovelsen holder vel ikke ret meget længere.
Sagen er, at det eneste sikre i S og SF's plan er massive stigninger i skatter og afgifter.
Vi skal, hvis det står til S og SF, tilbage til fortiden, hvor hårdtarbejdende danskerne, der dag efter dag yder en indsats for at holde økonomien i gang og forsørge sig selv, bliver brandbeskattet.
Det skulle så være en fair løsning.
Jeg synes ikke, den løsning er særlig fair.
Oven i købet vil de to partier ikke svare på, hvor lang de mener dagpengeperioden skal være.
Jeg har forgæves forsøgt igen i dag.
Også på det punkt henviser S og SF til fagbevægelsen, som de åbenbart har deponeret deres beslutningskompetence hos, men som heller ikke på det her punkt kan levere et svar.
Det synes jeg er ærgerligt.
Det andet gode argument for en dagpengereform, som venstrefløjen systematisk har undgået at forholde sig til, er, at en halvering af perioden er socialt afbalanceret og ikke rammer de svageste.
De svageste danskere modtager efter vores opfattelse f.eks. førtidspension, og de går helt fri af besparelser.
Derfor er det også kun rimeligt at forvente, at folk finder et nyt arbejde inden for 2 år.
Så kan det godt være, at det ikke lige er drømmejobbet, man får, men det er dog en måde at forsørge sig og sine på.
Det tredje gode argument for en dagpengereform, som venstrefløjen har valgt ikke at forholde sig til, er, at Danmarks 4-årige dagpengeperiode set i international sammenligning er rekordlang.
Det synes jeg nu nok det er.
Til slut vil jeg endnu en gang understrege, at vi Konservative bakker fuldt og fast op om en dagpengereform.
Fremover vil vi endda arbejde for flere arbejdsmarkedsreformer, der kan få flere danskere i arbejde til gavn for væksten, velstanden og dermed velfærden og også de svageste.